Jordi López Felpeto, un dels més ben posicionats per aterrar a la banqueta del Terrassa FC - Canal Terrassa\nJordi López, amb Guillermo Romo (Font imatge: @ue_cornella)\nJordi López Felpeto, un dels més ben posicionats per aterrar a la banqueta del Terrassa FC\nJordi López Felpeto, segon entrenador de la UE Cornellà les darreres tres temporades, és ara mateix un dels tècnics més ben posicionats per ocupar el lloc de Juanjo García a la banqueta del Terrassa FC. Aquest any ha aconseguit amb el conjunt del Baix Llobregat l’ascens a la Primera RFEF.\nJordi López té 40 anys i té una dilatada trajectòria com a futbolista professional. Actuava de migcampista i es va formar al planter del FC Barcelona per passar després al Reial Madrid, on va arribar a jugar amb galàctics com Zidane i Beckham. Després va aterrar al Sevilla, on es va proclamar campió de la UEFA el 2006, per passar després per Mallorca i Racing de Santander i marxar després a la lliga anglesa, grega i holandesa, entre d’altres. Va tornar al futbol català, militant al Llagostera a la Segona Divisió “A” (2014-2016) per retirar-se al CE Sabadell a la Segona Divisió “B” (2016-2017).\nEl tècnic cardedeuenc, però, no és l’únic en la llista de la direcció esportiva del Terrassa FC . També hi ha noms que ja havien sonat altres temporades, com l’exentrenador d’Andorra i d’Horta, Nacho Castro. De fet l’entrenador d’Avilés era un dels escollits fa dues temporades, quan finalment es va contractar Xevi Molist. José Solivelles, que ja ha anunciat que no continua a l’EC Granollers, i Ferran Costa, segon de Molist la campanya anterior i aquest any al capdavant del CE Manresa, són altres aspirants a ocupar la banqueta del Terrassa FC.\nNacho Castro ja va sonar per a la banqueta del Terrassa FC la temporada 2019-2020\nJosé Solivelles, una institució a la banqueta del Granollers (Font imatge: @ecgranollers)\nFerran Costa, en la seva etapa com a ajudant de Molist al Terrassa FC\nTags: Ferran CostafutbolJordi López FelpetoJosé SolivellesMiquel EzequielNacho CastroTerrassa FCUE Cornellà\nTítol júnior per a Oriol Rifà al Campionat de Catalunya de Gimnàstica Artística\nL’EspaiDos exposa Green Wave, una escultura ondulada que mira el futur


Relat "Un simple moviment bucal..."\nInici > detall del relat: Un simple moviment bucal...\nUn simple moviment bucal...\nUn relat de: Filantropia\nL'home resta de peu en aquella parada de taxis, a l'espera de poder arribar puntual al "rendez-vous" que té just en 10 minuts. Ignorant que des de fa ben bé cinc minuts, el temps que ell havia necessitat per girar el carrer i arribar fins allà inclosa l'espera que encara perdura, té una espectadora.\nAquesta el mira fixament repassant-lo de dalt a baix, les cames llargues i fornides, amb uns quàdriceps que poden fer petar la tela dels pantalons en qualsevol moment, la camisa cenyida als pectorals que es marquen, els braços amb uns pectorals que sobresurten portant l'americana al seu límit elàstic. Ella també espera, espera que es giri i la miri. Encara que el seu perfil ja li mostra uns llavis grans i molsuts, però no la seva mirada. Li fa bullir la sang esperar que ell es giri i la miri, pot notar el batec del seu cor en seus genitals.\nLes mirades es troben, els seus ulls són foscos, desafiants, a conjunt amb el seu color de pell. Ell es queda sorprès perquè la mirada femenina li delata que fa estona que està sent observat. Pot notar l'escalfor que li envia ella, el taxi arriba. Ell la repassa. Les seves mirades parlen, volen el mateix.\nElla no ho pot evitar i sense trencar el contacte mou lentament la llengua dins la boca fins al lateral dret, i sense obrir la boca, pica tres vegades amb ella el cantó fent moure la seva galta dreta al moment que cedeix i crea un relleu a l'exterior.\nEll pot notar en aquell instant la sang bombejar avall fins el seu membre que erecciona a cada picada que ella fa amb la llengua a la seva galta. Pot notar com creix picada a picada. I se la imagina el fent el que ella li ha enviat, se la imagina ofegant-la, se la imagina xuclant a la vegada que ella s'imagina fent-ho fins que pot beure d'ell.\nHo he provat[Ofensiu]\nkefas | 04-06-2018\nLentament, amb els llavis mig oberts, he començat la maniobra de resseguir el seu contorn intern amb la llengua humida. La dona, des de l'altra banda del carrer, m'ha començat a mirar. Primer, de passada. Al cap duna estona he notat que em mirava amb atenció. He continuat llepant-me els llavis, aquesta vegada treient una mica més la llengua i aclucant els ulls per imitar el posat d'un místic extasiat. La dona, amb pas decidit, se'm ha acostat. Jo he exagerat la llepada lavial mentre movia poc a poc els braços, com posseït d'una picor mística. La dona ha arribat al meu costat i, amb veu ferma m'ha dit: "Jo m'hi posaria crema de cacau abans no se li tallim" . I ha continuat em seu camí. Mentre digeria la meva sorpresa m'he fixat en el rítmic i graciós compàs dels seus malucs. Aniré al gimnàs.\nGràcies per la idea, amant de la humanitat. Segur que me'n sortiré.\n...aquests dos van directament al gra!\nAmant dels plaers, amant de la pluja.\nAmant de mirar el cel, amant de la nit.\nAmant d'estimar, amant de tu.\nAmant de la vida.\n"Les ganes de viure, ens faran lliures"\nL'obsessió per viatjar\nCaos entre suor\nEl meu nou costum picant\nLa rosa vermella del meu jardí\nDeclaracions de Sant Jordi\nEl meu cor és vermell\nFerida en Guerra Freda


L'Ajuntament de Sagunt sol·licita a la Generalitat que destine 100.000 euros per a solucionar el problema de la Gola de l'Estany\nEls temporals de Llevant provoquen que el mar diposite grava en la Gola, fent que aquesta no puga evacuar les aigües procedents de les sèquies\nLa Junta de Govern Local ha aprovat sol·licitar ajuda tècnica i econòmica a la Conselleria d'Agricultura, Medi Ambient, Canvi Climàtic i Desenvolupament Rural, amb una estimació inicial de 100.000 euros, per a que aquesta instal·le una turbina i comportes noves en la Gola de l'Estany i que així aquesta puga complir amb la seua finalitat.\nEn declaracions de Francesc Fernández, alcalde de Sagunt: “esta ajuda que hem demanat és una de les peticions que des de fa molts anys s’estan fent des de l’ajuntament i també per part dels agricultors. Busquem evitar que hi haja un perjudici per a l’economia: o bé perquè entre la mar dins de la marjal o bé perquè hi haja una inundació no desitjada. En eixe sentit, en l’entrevista que tinguérem fa unes semanes amb el secretari autonòmic de Medi Ambient, Julià Álvaro, es van comprometre a esta inversió i per a nosaltres, evidentment, és una molt bona notícia”.\nFoto d'arxiu de la Gola de l'Estany.\nDes de fa anys, l'Ajuntament de Sagunt ha de desemborsar una important quantitat de diners per a desembossar aquesta Gola, limítrofa amb el terme municipal de Quartell, ja que, cada vegada que es produeix un fort temporal de Llevant, l'aigua del mar entra per ella dipositant grava, la qual cosa impedeix que complisca amb la seua funció d'evacuar les aigües procedents de les sèquies del Rei i de Quartell. Per açò, el consistori considera necessària la instal·lació de noves comportes, que impedisquen l'entrada de l'aigua del mar i el dipòsit de la grava, i una turbina amb la qual poder evacuar les aigües que arreplega la Gola, sobretot en cas de pluges torrencials.\nAmb aquesta mesura l'Ajuntament espera solucionar definitivament aquesta problemàtica, la qual cosa, a més, suposaria un estalvi de varis milers d'euros anuals per part del consistori que, solament l'any 2011, va haver de destinar 20.000 euros a solucionar temporalment aquest problema, malgrat el fet que la Gola està situada en zona de Domini Marítim Terrestre i, per tant, depèn de Costes.


Mobilitat i salut. Agència de Salut Pública de Catalunya (ASPCAT)\nCaminar, pujar escales o anar amb bicicleta són formes saludables de desplaçar-se que formen part de l'activitat física moderada recomanable per prevenir moltes malalties i reduir el risc de mortalitat per totes les causes.\nAfavorir aquest tipus de desplaçaments entre infants i adolescents de casa a l’escola o l’institut contribueix a l’adquisició d’uns hàbits de mobilitat saludables, segurs i sostenibles, i a la realització dels 60 minuts d’activitat física moderada que es recomana en aquesta etapa de la vida.\nA més d’augmentar els nivells d’activitat física, desplaçar-se habitualment a peu, en bicicleta o en transport públic, en comptes de fer-ho en un vehicle de motor privat, redueix les emissions de contaminants amb un efecte perjudicial sobre la salut.\nUn altre factor a tenir en compte relacionat amb la mobilitat i la salut és que les lesions derivades de col·lisions de trànsit són causes molt importants de discapacitat i mortalitat prematura. Per cada defunció per trànsit a Catalunya, es produeixen uns 12 ingressos hospitalaris per lesions, que sovint provoquen una discapacitat permanent.\nPer tot plegat, el Pla interdepartamental i intersectorial de salut pública (PINSAP) inclou la mobilitat com un dels àmbits que tenen una influència destacada sobre la salut, i promou un transport actiu i saludable en els desplaçaments quotidians.\nVídeos divulgatius a Vídeo Salut\nMobilitat i salut Seguretat en els desplaçaments Conducció i gent gran Medicaments i conducció\nEls beneficis per a la salut de moure’s a peu o en bicicleta\nDedicar 30 minuts diaris a desplaçar-se en bicicleta o a peu és una manera excel·lent de fer una activitat física moderada molt beneficiosa per a la salut. S'ha demostrat que, entre les persones adultes, 30 minuts diaris d'activitat física s'associen amb una disminució del 36% en el risc de mortalitat per malaltia coronària i a una disminució del 27% en el risc de mortalitat per totes les causes.\nEn concret, l'activitat física moderada ajuda a prevenir trastorns com la malaltia cardiovascular, l'obesitat, la diabetis, el càncer de còlon i malalties osteomusculars, així com aporta beneficis sobre la salut mental, alenteix els canvis fisiològics associats a l'envelliment i incrementa l'esperança de vida gairebé 4 anys. En el cas d’infants i joves, un dels beneficis específics que s’han associat a l’activitat física és la millora del rendiment acadèmic.\nL’Agència de Salut Pública de Catalunya (ASPCAT) dóna suport a l’organització de la Setmana de la Mobilitat Sostenible i Segura. Es tracta d’una iniciativa europea coordinada pel Departament de Territori i Sostenibilitat. L’any 2017 se celebra del 16 al 22 de setembre, amb el lema “Mobilitza’t per un aire més net”.\nRecomanacions per als desplaçaments a peu\nProjecte adreçat al personal de la Generalitat de Catalunya que promou l'ús de la bicicleta en els desplaçaments del domicili al lloc de treball.\nCercador de rutes saludables dels municipis de Catalunya que participen al Pla d'Educació Física, Esport i Salut.


Més troballes romanes a Camarasa | Lleida.com NOTÍCIES\nMés troballes romanes a Camarasa\nLes excavacions al jaciment romanorepublicà de Monteró del segle II aC, a Camarasa, han posat al descobert part de la muralla que tanca el fortí, així com una estança associada al comandant amb diverses estructures de combustió. El perímetre, els forns i una creu de balança són part de les troballes més rellevants de la passada campanya, efectuada entre els dies 13 i 24 de juliol amb vuit arqueòlegs, entre estudiants de la UAB i la UB, així com personal investigador de l'Institut Català d'Arqueologia Clàssica (ICAC), dirigits per Jordi Principal del Museu d'Arqueologia de Catalunya (MAC). Principal va explicar que la intervenció permetrà "obrir noves hipòtesis sobre l'edificació del fortí i els seus usos, a més de confirmar que era més gran del que crèiem ja que supera els 10.000 m2", va assenyalar. Així mateix, els forns podrien demostrar que s'havien destinat a treballar amb metalls, encara que s'haurà de confirmar.\nEl jaciment és un fortí situat al cim del turó de Monteró, que controla part del pla de Lleida i el curs del riu Segre. Es creu que va ser construït per l'exèrcit romà al voltant del 125 aC, amb la intenció de vigilar el territori i rutes de comunicació de la zona. "No volien controlar la població, sinó el territori", matisa Principal.\nLes excavacions van començar el 2002 i des del 2014 la intervenció s'emmarca en un projecte més ampli: El nord-est de la Citerior d'Escipió Emilià a Cèsar: la militarització del paisatge com a model de gestió territorial. Inclou altres jaciments, com ara la torre de Tentellatge, a Navès (Solsonès), així com Puig Ciutat i Camp de les Lloses (Osona).\nC/. Castell, 14 (Plaça del Ruc)


L'escola de pàdel s'enfronta al CT Torelló\nL’escola de pàdel del Foment es va enfrontar aquest cap de setmana al CT Torelló a les instal·lacions del club, en el marc de la 15a jornada de la lliga catalana de menors.\nEn total, van jugar set parelles de nens i nenes d’entre 8 i 16 anys que s’ho van passar d’allò més bé. Bon ambient a les pistes.\nL'equip infantil de tennis masculí visita el CT Sant Julià\nL’equip infantil masculí de tennis es va traslladar aquest cap de setmana a les pistes del Club Tennis Sant Julià per jugar una altra jornada de la lliga catalana. Bons partits i bon ambient.\nAlguns jugadors de l'escola de tennis s'estrenen en superfície de terra\nUna altre cap de setmana intens de l’escola de tennis. Dissabte al matí, partit de la lliga AAT a les pistes del City Sports, a l’Ametlla del Vallès, on alguns dels nostres jugadors es van estrenar en superfície de terra. A la tarda, l’aleví masculí es va enfrontar a casa al CT Torelló.\nEl Circuit de menors d'Osona reuneix una quarantena de parelles de pàdel al Foment\nEl Foment d’Esports ha acollit aquest diumenge, 3 d’abril, el cinquè open del Circuit de menors d’Osona. Gran vetllada de pàdel, amb molt d’ambient a la graderia, sol, vent i fins i tot una estona de neu. No ens ha faltat de res.\nL'escola de pàdel visita el Fòrum Centelles\nL’escola de pàdel es va desplaçar aquest dissabte al Pàdel Fòrum Centelles per disputar una nova jornada de la lliga catalana de menors. En total, van jugar cinc parelles de nens i nenes que s’ho van passar d’allò més bé. Bon ambient a les pistes.\nL'escola de tennis no para: CT Vic, CT Manresa i CT Torelló d'una tacada\nUn altre cap de setmana molt intens per a tots els nois i noies de l'escola de tennis.\nDissabte a la tarda, l'infantil femení va jugar contra el Club Tennis Vic en una nova jornada de la lliga catalana.\nObertes les inscripcions de l'open del Circuit de menors que es disputarà al Foment\nEl Foment d’Esports acollirà el diumenge 3 d’abril el cinquè open del Circuit de menors d’Osona.\nLes inscripcions de la prova de pàdel ja estan obertes, en quatre categories: benjamí, infantil, aleví i cadet. Temps límit, el proper dimarts, 29 d’abril.\nFotos | Cap de setmana intens de l'escola de tennis tot i la pluja\nUn altre cap de setmana molt intens per als nostres jugadors i jugadores de l’escola de tennis. Tot i la pluja la jornada s'ha pogut tirar endavant amb normalitat.


El Matí amb Nosaltres / A Cel Obert « Ràdio Maricel de Sitges. 107.8 FM\nEl Mirall de Sitges\n12:19, Divendres, 29 Agost 2008\nEl Mirall de Sitges serà una nova publicació mensual gratuïta que ha de veure la llum a finals de setembre. Segons les seves promotores, Carme Carrasco, de eventStorming, i Mercè Rodríguez, de Grafic Area, parlarà de tots aquells aspectes que no tenen espai en altres mitjans, i es nodrirà de les col.laboracions dels lectors i d’entitats.\nSons de Festa Major\n11:01, Dijous, 28 Agost 2008\nUs oferim el so de tres moments de la Festa Major d’enguany. La interpretació de La processó de Sant Bartomeu a càrrec de la Suburband, durant l’acte d’entrega de la bandera del Sant a la parròquia, el passat 22 d’Agost; la traca final del castelldefoc de la vigília, i, finalment, l’ofrena de la colla de l’Àliga durant l’ofici de la diada de Sant Bartomeu.\nLa gestió de la brossa i dels serveis públics durant l’estiu\n11:09, Dimecres, 27 Agost 2008\nEl regidor Josep Orriols reflexiona sobre la gestió dels serveis públics durant l’estiu, a partir de les dades que publicà en un article aparegut al suplement Diari de Sitges del Diari de Vilanova.\nRamon Soler fa balanç de la Festa Major\n11:37, Dimarts, 26 Agost 2008\nEl president de la comissió de Festa Major i Santa Tecla, Ramon Soler, fa balanç de la Festa Major d’enguany.\nLa colla vella de diables s’explica\n11:36, Dimarts, 26 Agost 2008\nArran de la decisió de no declamar els seus versos, en les actuacions de l’Hort de Can Falç i de l’Hospital la vigília de la Festa Major, avui el cap de colla, Mati García, acompanyat de Manel Aleacar, Joan Carles Gonzálvez i Jordi Gràcia, han volgut explicar-ne els motius. En un moment de l’entrevista, ha intervingut Ramon Soler.\nSardanes al Cap de la Vila i sortida de les dues\n09:41, Dilluns, 25 Agost 2008\nUs oferim la transmissió de l’inici oficial de la Festa Major de Sitges. Mentre els vint-i-un morterets esclaten, disparats per membres de l’Agrupació de Balls Populars -amb motiu del trentè aniversari de l’entitat- al Cap de la Vila la cobla Sant Jordi ciutat de Barcelona interpreta les tradicionals sardanes, La processó de Sant Bartomeu, del mestre Antoni Català, i La Festa Major d’Enric Morera. A continuació, podreu escoltar l’ambient que es vivia al Cap de la Vila, durant la celebració de la primera de les cercaviles, i l’audició sencera de La Moixiganga sense interrupció.\nRàdio Maricel vol agraïr a la família Camps-Martí, la seva gentilesa en cedir-nos la ubicació al Cap de la Vila, per a poder realitzar aquesta transmissió.\nVersos dels Diables i del Drac\n09:23, Dilluns, 25 Agost 2008\nLes tres colles de Diables de Sitges, la Vella, la Jove i la de l’Agrupació de Balls Populars, declamen els tradicionals versos a l’Hort de Can Falç, contestats per les respostes punyents dels respectius Llucifers. Enguany, a l’Hort de Can Falç també s’ha llegit el vers del Drac.\nEn el cas de la Colla Vella de Diables us oferim l’actuació tal i com va desenvolupar-se. Com de tots és sabut, la colla dedicà la seva intervenció a Manolo Ojeda, però no es varen recitar els versos, tot i que es repartiren entre el públic assistent. Escoltareu, també, les declaracions del cap de colla de la Vella, tot referint-se a les causes d’aquesta decisió, sense voler-les explicar amb detall, així com les del president de la Comissió de Festa Major i Santa Tecla, Ramon Soler.\nVersos de la Colla Jove de Diables\nVersos de la Colla de l’Agrupació de Balls Populars\nVers del Drac\nRàdio Maricel lamenta les interrupcions del so, en la lectura d’alguns dels versos de les colles, atribuïbles a problemes en la megafonia a l’Hort de Can Falç.\nEntrada de grallers\n15:44, Dissabte, 23 Agost 2008\nTransmissió de l’Entrada de Grallers de la Festa Major 2008 des del Cap de la Vila, amb una primera connexió amb l’inici del carrer Sant Francesc, per escoltar el primer toc de gralla de la Festa. Intervenen, per ordre, les següents colles: Escafeig, Xavier Bayer, Simó Busquets, colla la Sitja, colla Maricel, Escola de grallers de Sitges i colla Els Marcets.\nPregó d’Isidre Pañella\n11:21, Divendres, 22 Agost 2008\nDes de l’escenari disposat al Parc de Can Bóta, la presentació del pregoner anà a càrrec del president de la comissió de Festa Major i Santa Tecla, Ramon Soler, acompanyat de l’alcalde de Sitges, Jordi Baijet. El pirotècnic sitgetà féu un repàs als actes tradicionals del 23 i el 24 d’Agost, i desgranà un rosari d’emotives i divertides anècdotes, relacionades amb la seva vida personal i professional.\nTertúlia al Janio’s, amb la comissió\n11:33, Dimecres, 20 Agost 2008\nSegona i darrera de les tertúlies de Festa Major al Janio’s Bar, amb la presència del president de la comissió de Festa Major i Santa Tecla, Ramon Soler, acompanyat de Siscu Rossell i Franchu Núñez.\nEl programa de Festa Major\n11:37, Dimarts, 19 Agost 2008\nSònia Cordero, autora del disseny del programa i la cartelleria de la Festa Major d’enguany, i Oriol Julià, membre de la comissió, comenten el desenvolupament de tot el procés de la seva creació.\nIgnasi Garrigó deixa la presidència de la Unió Esportiva Sitges\n11:16, Dimarts, 19 Agost 2008\nHa estat una decisió personal, meditada de fa mesos, però que no s’ha fet pública fins fa ben pocs dies. Ignasi Garrigó deixa la presidència de la Unió Esportiva Sitges, i l’entitat obre ara un nou periode, en el qual una junta gestora haurà d’administrar el procés de recerca del seu substitut. Garrigó, que reconeix que l’entitat arrossega un deute assumible, fa un balanç molt positiu dels seus anys al capdavant del club, tot agraïnt les mostres de suport rebudes.\nMUSEU MARICEL I CAN FALÇ: TASTA EL SITGES MÉS MARINER\nUna visita guiada al passat sitgetà amb un recorregut pels racons més mariners, fins arribar a Can Falç, on es podrà degustar un plat d'arròs mariner.\nAmb la col.laboració de la Confraria de Pescadors\nCAMP MUNICIPAL D'AIGUADOLÇ: TORNEIG DE FUTBOL 7 DE VETERANS 'Vila de Sitges'\nAmb la participació dels equips de veterans de Sitges, Suburense, CD Ribes, Segur de Calafell, Tecninova, Blanca Subur, U.C.A, Waterpolo Team i Fundació Cruyff.\nOrganitza: Associació Veterans Sitgetans\nPodeu consultar els horaris dels partits a: http://continguts.radiomaricel.cat/continguts/esports/veterans.jpg\nPAVELLÓ DE PINS VENS: SPEED SOCCER FUTBOL SALA 2019 (1ª edició)\nL'Associació de Futbol Sala de Sitges organitza la 1ª edició del Speed Soccer Futbol Sala, a partir de les 9.00 h.\nPartits de 10 minuts, amb reglament del futbol sala, nou sistema de puntuació i classificació sistema lliga.\nEls equips hauran de tenir un màxim de 8 jugadors\nPreu per equip: 100 euros\nInformació + inscripcions: afsviladesitges@gmail.com\nJARDINS DE LA SOCIETAT EL RETIRO: SOPAR-BALL D'ESTIU\nSopar amb menú dels Jardins del Retiro que ara ho porten els del Cable i música amb l'orquestra 'Ostres Ostres' i Disco Marín.\nPreu: 35 euros / 40 euros (no socis)\nReserves (fins 17 de juliol): secretaria del Retiro (93 894 01 37)\nJARDINS DE TERRAMAR: CONCERT DE LUIS FONSI (Festival Jardins de Terramar 2019)\nInformació + entrades: http://festivaljardinsterramar.com/ca/fonsi/\nAUDITORI DEL PORT D'AIGUADOLÇ (costat de la torre de Capitania): CONCERT AMB EL GRUP "Pop'n Roll"\nGrans èxits del Pop i Rock internacional\nPàgina 671 de 701« Primera« Anterior...670671672...» SegüentDarrera »


Pensamientos y verdades: Arnau.\nAvui per una persona que conec fa ben poquet. Es un compi d'Universitat i amb els temps tindrem tota una història, ara mateix només son dies i coses puntuals, pero me l'estimo moltíssim! Pas a pas ens hem descobert, hem xerrat, hem rigut i ell m'ha fet somriure com poques persones al món, es una persona tan increíble! De les millors persones que he conegut en la vida, divertit, graciós, optimista, rialler, eixerit.. ho té TOT! Avui fa 19 anyets i volia celebrar-ho d'alguna manera especial, així que..\nVA PER TU ARNAU!\nMOLTÍSSIMES FELICITATS AMOR(L)\nT'estimooo molt :)\npensamientos de Neus en 2:16


L'islam és moderat | La Santa Espina\nL'islam és moderat\nPortant tants musulmans a Catalunya, en qüestió de 100 anys ja gairebé serem tots feministes i LGTBI fílics i seran absolutament prescindibles conselleries tant útils com la de "igualtat i feminismes"\nPer Jordi Bohigas\n"L'islam és moderat", com ens ha tornat a recordar la Dra. Dolors Bramon, gràcies a Déu. Fins i tot és feminista; almenys més que l'Església catòlica, que no deixa ordenar les dones. Però no cal fer més que mirar la nostra realitat quotidiana per adonar-nos de la moderació de la religió del profeta.\nPer exemple, és tan moderat i feminista que quan veus una família musulmana a la platja, ell va a pit descobert i ella ben tapada.\nÉs tan moderat que les 4 organitzacions terroristes més perilloses i mortíferes del món s'autodenominen islàmiques.\nL'islam és tan moderat que quan es produïren les manifestacions de rebuig a l'atemptat pretesament islamista del 17-A de 2017, la gran massa dels musulmans catalans es quedaren a casa.\nÉs tan moderat que la germana d'un dels terroristes de Ripoll abatuts per l'atemptat del 17-A, en una trucada a la seva mare, li diu que "És obligatori per als homes fer el gihad, no és un joc", i el nou imam de la mesquita Annour li diu a uns pares que, tranquils, que els nois són "màrtirs".\nÉs tan moderat que quan ISIS toca el xiulet d'anar a fer la gihad milers de musulmans europeus corren a allistar-se.\nÉs tan moderat que quan es convoquen a les escoles de França minuts de silenci en record a les víctimes dels atemptats de Bataclan, Charlie Ebdo o del professor Samuel Paty, molts alumnes francesos d'aquesta religió moderada es resisteixen a fer-lo.\nL'islam és tan moderat que quan els talibans s'han hagut d'enfrontar a l'exèrcit regular d'Afganistan aquest ha oposat una resistència ínfima.\nNo sé què esperen els nostres polítics a deixar portar més musulmans a Catalunya. Amb una religió tan moderada com diu la Dra. Bramon, en qüestió de 100 anys ja gairebé serem tots feministes i LGTBI fílics i seran absolutament prescindibles conselleries tant útils com la de "igualtat i feminismes".


ENQUESTA | Barcelona ha de permetre els pisos rusc?\nUn model de pis rusc Haibu 4.0\nUna empresa tornarà a intentar obrir locals de pagament per a persones que viuen en cotxes o al carrer\nTorna la polèmica a Barcelona sobre si s’ha de permetre o no que una empresa ofereixi pisos rusc -cubicles d’entre 2 i 5m2 i espais comunitaris- com una forma per donar allotjament a persones amb pocs recursos. Haibu 4.0 ja va intentar instal·lar-se a la ciutat, però finalment no va aconseguir llicència. Ara, quatre anys després, torna a intentar-ho amb una fórmula diferent, set locals en què hi haurà els pisos rusc però sense possibilitat de pernoctar, camuflat com una mena de coworking amb preus d’entre 150 i 200 euros al mes. L’empresa es defensa dient que ofereix un sostre i un espai on descansar i mantenir la higiene per a persones que dormen en un cotxe perquè no tenen casa.\nEl promotor assegura que aconseguirà obrir microhabitatges diürns per a persones sense recursos, però l’Ajuntament anuncia mà dura. L’empresa dels pisos rusc, Haibu 4.0, no vol fer pública la ubicació dels locals per evitar les pressions d’entitats pel dret a l’habitatge, però ha dit que seran set locals batejats com a Colmena Service. L’empresa diu que està començant a reformar l’espai per donar serveis diürns a les persones que ara viuen en cotxes al carrer. Inclouran cuina, zona d’estada i de treball, i lavabos, però no llits, de manera que no seran per viure-hi de forma estable.I són locals de dimensió petita o mitjana i estan repartits pels districtes de la ciutat.\nL’Ajuntament s’hi oposa\n’Ajuntament de Barcelona, però, té clar que de cap manera donarà una llicència per aquest negocis que considera que “promou l’infrahabitatge”. Fonts municipals han assegurat a betevé que “no permetrem que es tiri endavant cap activitat d’aquest tipus”. Segons el consistori, els pisos rusc són “un projecte indigne, immoral i perillós” que no s’adequa a la legislació vigent. “Estarem atents i hi intervindrem a la mínima”, garanteix l’Ajuntament a la televisió pública de la ciutat.\nSegona l’empresa, hi ha una llista d’espera de més de 7.500 persones interessades a pernoctar en una microhabitació o en un cotxe aparcat al carrer. I per això també té previst d’obrir -i assgura que ja té el permís- una nau industrial amb capacitat per a 500 persones, on també ofertarà una cinquantena de cotxes i furgonetes per domir-hi.\nPer tot plegat us preguntem si considereu que Barcelona ha de concedir llicència a aquests negocis, per pal·liar necessitats d’habitatge, o si per contra és fomentar l’infrahabitatge. Els pisos rusc, per exemple, són una fórmula ben vista en països com el Japó.\nNet maig 03, 2022 | 09:36\nEls locals no observen les condicions mínimes per ser habitables. Pel què és, no s'hauria ni de pagar. Però no, a sobre el propietari va d'humanitari per la vida, quan és un pirata.


Ordenances fiscals 2018 | [es]Crits per Girona\nPàgina d'iniciOrdenances fiscals 2018\n24 Octubre 2017 24 Octubre 2017 laia pelach saget\nPotser passarà desapercebut en un ple en què, entre el clima polític actual i les urgències posades amb calçador per part del govern, pot acabar essent llarg i tens. Avui, però, es votarà la proposta d’ordenances fiscals feta pel govern sociovergent. Després de l’explicació que ens n’ha fet la regidora responsable i veient la notícia sobre el tema, no és gaire difícil descobrir l’estratègia comunicativa del govern. Pugen un 2’4% els impostos i taxes, ho fan linealment, a tots els conceptes i igual per tothom, però posen l’èmfasi en la notícia que introduiran una sèrie de bonificacions a l’IBI per col·lectius vulnerables i en funció de la renta. No diuen, però, que això no ho votarem en el mateix plec de les ordenances, no diuen tampoc que els 50000€ destinats a subvencionar l’IBI a famílies monoparentals de què parlen és un compromís del ple d’ordenances de l’any passat que després es van oblidar d’incloure als pressupostos i que han hagut d’implementar a cuita corrents després que ciutadania i oposició preguntéssim pel mateix. I no diuen, tampoc, que aquestes subvencions estan previstes per gent amb rendes molt baixes i que per tant bona part de la classe treballadora no hi pot accedir, però, en canvi, es veu afectada per l’augment lineal d’impostos igual que la gent amb rentes més altes. I és que aquest és el problema tant de les congelacions com dels augments lineals de què són tan amants els convergents, que són l’oposat a la fiscalitat redistributiva que reclamem els cupaires. Diran que porten anys amb els impostos congelats però el cert és que en aquests darrers anys s’han introduït bonificacions selectives que han beneficiat només alguns i no precisament els que més ho necessiten. Així, per exemple, s’han introduït una colla d’exempcions i bonificacions per empreses que fomenten el segell de turisme esportiu, per posar publicitat als fanals beneficiant, entre d’altres, al grup Peralada o pel rodatge de pel·lícules a la nostra ciutat, beneficiant empreses com la cadena nord-americana HBO.\nAra l’augment és per tothom però alguns ja l’han esquivat amb l’estratègia de bonificacions i exempcions selectives. No hi podem estar d’acord, per això avui votarem que no, però, a més, ja hem fet arribar al govern una bateria de fins a 34 propostes per introduir més progressivitat i criteris ambientals a les ordenances fiscals de la nostra ciutat, perquè d’alternatives n’hi ha. I no només això, sinó que hem inclòs també propostes de participació i transparència en l’aprovació de les ordenances fiscals, perquè no només és important el contingut de les ordenances sinó com es treballen i aquí tenim molt camí per córrer. És en aquest sentit, per exemple, que continuem demanant que s’editi material divulgatiu explicatiu del calendari d’aprovació de les ordenances i dels canvis introduïts, que es faci una audiència pública informativa i que es facin públics els convenis subscrits amb entitats que impliquin bonificacions en taxes municipals.\nI votarem no encara per un altre motiu, i és que a aquest augment lineal del 2’4 en el cas de les escombraries hi hem d’afegir un 7% com a conseqüència de l’augment del cost del servei de recollida i gestió de residus que suposarà l’aturada de la incineradora de Campdorà. Aquest tema mereix un article per si mateix, el farem, però de moment no puc estar-me de dir que com a CUP-Crida per Girona sempre hem estat en contra d’aquestes obres a la incineradora que només tenen sentit per reforçar aquesta forma d’eliminar residus, la incineració, que considerem perillosa, ecològicament obsoleta i insostenible i que genera problemes importants per a la salut de tots i totes.\nEn fi, no rotund a la seva proposta d’ordenances i 34 propostes sobre la taula amb voluntat de treballar-les perquè la proposta definitiva sigui millor que l’actual.\n← Sociovergència a Girona. Punt i final\nL’últim cop de cua →


Els millors vins catalans premiats al Concurs Mundial de Brussel·les\nEl certamen internacional ha vist competir aquest 2022 més de 10.000 vins d'arreu del món\nEl Concurs Mundial de Brussel·les (CMB) ha superat la xifra de deu mil vins que enguany, en la seva 29a edició, competien a certamen. Una edició que ha recuperat la ‘normalitat’ com s’entenia abans de la pandèmia i que reunit uns quants centenars de persones en les diverses sessions de tast i avaluació de totes i cadascuna de les referències vinícoles.\nEls rosats es van avaluar a Valladolid aquest passat mes de març; i el gruix important de productes, entre vins blancs i negres (amb un total de 7.320 productes procedents d’una quarantena de països del món) ha passat examen aquest mes de maig a la regió italiana de Calàbria. Pendents, encara, dues sessions més d’avaluació; d’una banda, els vins dolços i generosos i de l’altra, tots els vins escumosos del món.\n“Fa prop de 30 anys que aquest concurs internacional guia i orienta els consumidors en la seva decisió de comprar vins de qualitat procedents d’arreu del món”, apuntava Baudouin Havaux, president del CMB. Ara, les persones a qui agrada el vi tenen noves referències per escollir, ja que tot just aquests dies s’han fet públics els primers podis de l’edició d’enguany, en els quals hi apareixen diversos productes elaborats a Catalunya.\nEl llistat de vins catalans premiats al Concurs Mundial de Brussel·les d’aquest 2022 són:\nGran Medalla d’Or:\nViern 2013, de Celler Vega Aixalà\nTerres Ull de LLebre 2019, Josep Masachs\nFinca Cal Janes 2020, Cellers Alsina\nVives Ambròs Rosat 2019, Vives Ambròs\nBosc Silvestre 2020, de Costers del Sió\nCelistia Crianza 2020, de Costers del Sió\nPetit Comitè del Sió 2020, Costers del Sió\nPortell Secrets Rosat 2021, Vinícola de Sarral\nLas Cuadras Criança 2021, Costers del Sió\nMontemar Garnatxa Negra 2021, Bodegas 1898\nRamon Roqueta Garnacha 2021, Ramon Roqueta\nLacrima Baccus Brut Reserva Rosé 2019, Mont Marçal\nPinyeres 2019, Celler Masroig\nGran Clot dels Oms Negre 2018, Bodegues Ca n’Estella\nLes Sorts Vinyes Velles 2018, Celler Masroig\nCava Rabetllat i Vidal Brut Rosat, Bodegues Ca n’Estella\nRaimat Turons de La Pleta 2019, Raventós Codorníu / Raimat\nFreixenet Carta Rosé, Freixenet\nPalau Brut Rosé, Mont Marçal\nElyssia Pinot Noir Rosé\nJaume Grau i Grau Selecció Especial 2017, Vins Grau\nAgaliu 2020, l’Olivera Cooperativa\nLlàgrimes de Tardor Rosat 2021, Agrícola de Sant Josep\nMart Rosat 2021, Gramona\nBosc de Carlac 2021, de Costers del Sió\nCoranya 2015, Sangenís i Vaqué\nExibis La Rasa 2018, Can Serra dels Exibis Viticultors\nIcnos 2018, Empordàlia\nPlana d’en Fonoll Cabernet Sauvignon 2020, Agrícola de Sant Josep\nCapvespre 2021, Cellers Domenys\nFill de… la Terra 2019, J. García Carrión\nLa propera edició del concurs, la 30a, se celebrarà a la ciutat de Poreč, a Croàcia, amb la convocatòria internacional de jurat que avaluarà els vins blancs i negres els dies 12, 13 i 14 de maig de 2023.


Abertis tanca amb el Govern xilè noves inversions a Autopista del Sol (Ruta 78) a canvi de l’extensió de la concessió - Tema d'Actualitat del Grup Abertis\nAbertis tanca amb el Govern xilè noves inversions a Autopista del Sol (Ruta 78) a canvi de l’extensió de la concessió\nAbertis invertirà al voltant de 110 milions d’euros per l’ampliació d’Autopista del Sol (Ruta 78), amb la construcció d’un nou carril entre les localitats de Santiago de Xile i Talagante; i altres obres complementàries.\nLes noves inversions es compensaran amb l’allargament de la concessió fins el 2021.\nVíasChile, propietat d’Abertis (80%) i ADIA (20%) a Xile, ha obtingut totes les autoritzacions del Govern del país per dur a terme noves inversions a Autopista del Sol (Ruta 78) a canvi de l’extensió de la duració de la concessió en quasi dos anys més.\nLes noves inversions, que ascendiran als 110 milions d’euros (excloent l’IVA), consisteixen en l’ampliació de l’autopista a través de la construcció d’un tercer carril entre les localitats de Santiago de Xile i Talagante, a més d’altres obres complementàries. L’ampli pla d’ inversions al llarg de tota l’autopista permetrà solucionar els problemes derivats de l’increment del tràfic els últims anys, així com millorar la congestió i la seguretat viària. Es preveu que les obres es finalitzin el 2020.\nA canvi, s’amplia el període de concessió d’Autopista del Sol en 22 mesos fins a l’any 2021.\nAmb aquest acord, Abertis reforça la seva aposta per la col·laboració públicoprivada amb l’objectiu d’assolir solucions de creació de valor futur pels territoris a través d’acords amb les Administracions públiques per a noves inversions a canvi de l’extensió de la duració de les concessions o a través d’increments de tarifa.\nEn aquest sentit, el Grup ha tancat importants acords a la majoria de països on opera, com Argentina, França, Itàlia, Brasil i Puerto Rico. A més, l’operació mostra la capacitat del Grup per estendre la duració mitja de la seva cartera mitjançant col·laboracions amb les autoritats locals que són avantatjoses per ambdues parts.\nAutopista del Sol és el principal eix de connexió per carretera entre la ciutat de Santiago de Xile i el port marítim de San Antonio, el més gran del país amb una àrea d’influència des del centre de Xile fins a la província de Mendoza a l’Argentina. El 2017, la concessionària va aportar al Grup Abertis 71 milions d’euros en ingressos i 56 milions d’euros d’Ebitda.\nA Xile, Abertis és l’operador d’autopistes més gran per volum de tràfic, on gestiona més de 770 quilòmetres, repartits en 6 concessionàries a través de VíasChile (participada en un 80% per Abertis i un 20% per una societat que és propietat d’Abu Dhabi Investment Authority-ADIA):\nAutopista Central, part de l’eix Nord-Sud de la ciutat (60 quilòmetres), l’autopista urbana amb més tràfic de Santiago de Xile.\nElqui, que connecta Los Vilos-La Serena al nord del país (229 quilòmetres)\nRutas del Pacífico, que uneix Santiago amb Valparaíso i Viña del Mar a la zona central del país (141 quilòmetres)\nAutopista del Sol (132 quilòmetres), que uneix Santiago amb el port de San Antonio.\nAutopista Los Libertadores (119 quilòmetres), que comunica la capital del país amb importants ciutats al nord de la Regió Metropolitana de Santiago.\nAutopista Los Andes, que connecta la ciutat de Los Andes amb la Ruta 5 Nord de Xile i el port de Valparaíso (92 quilòmetres)\nXile és el quart mercat més gran d’Abertis. El 2017, va aportar el 10% dels ingressos del Grup i un 12% de l’Ebitda, per darrera de França, Espanya i Brasil.\nDescarregar Nota de premsa 52,4 KB


La Catalunya on no arriba l’independentisme La Catalunya on no arriba l’independentisme\nLa Catalunya on no arriba l’independentisme\nEstelades als balcons / Jordi Ventura\nEn les darreres eleccions al Parlament de Catalunya, convocades a través de l’article 155, els partits independentistes obtenien la majoria parlamentaria, amb un 47,5% dels vots i una altissima participació.\nL’independentisme semblava tenir dues vies per assolir el seu objectiu, fer cas omís als tribunals, i per exemple, estar disposat a investir a Puigdemont, aplicar lleis que contrabinguessin els tribunals, encara que comportés una major repressió, camí que gran part dels dirigents semblen haver renunciat.\nO en canvi, incrementar la base, per tenir una majoria social indiscutible que mostri que hi ha una majoria que està a l’Estat en contra de la seva voluntat, que sembla ser el discurs que s’ha imposat. El fet és que amb les mateixes polítiques, amb una autonomia intervinguda i les lleis socials suspeses, la majoria no s’amplia, així que pot semblar simplement un aplaçament sine die si no es fa un canvi d’estrategia i amb uns objectius.\nUn dels factors clau per ampliar aquesta majoria pot ser allà on els partits independentistes estan absents, barris amb amb centenars de milers de persones on el discurs republicà no hi arriba. En total hi ha 640 meses on CUP, ERC i JxCAT van assolir menys del 20% dels vots, i fins i tot en 238 menys del 15%, sent el resultat més baix un 2,58% en un col·legi electoral de Tarragona.\nEn realitat en la majoria de les meses (53%) les formacions independentistes no arriben a la majoria absoluta de vots, però és principalment en ciutats amb una quantitat important de població, on l’independentisme només pot creixer i on es concentra una part important dels electors.\nEntrar a tots els barris\nEn els col·legis electorals on estan gairebé absents (menys d’un 20%), trobem una victòria clara de Ciutadans (41%) i el PSC (24%) i el PP (7%) doblen els resultats respecte al conjunt de Catalunya.\nHistòricament l’independentisme ha evitat aquests barris. El motiu principal, que una campanya important en aquests espais pot fer activar un gruix de la població que no està interessant en les eleccions ni a participar-hi (majoritariament en contra de la independència), però que la presència dels independentistes pot provocar un efecte rebot.\nEls partits acostumen a fer només un gran acte com a molt, sense treballar el dia a dia (a excepció de meritories excepcions) i deixant en un segon pla aquestes zones. Però, l’argument ha estat falsejat en els darrers temps.\nEn les eleccions del 21-D, amb una participació rècord, el vot independentista ha crescut en les nou comarques on va guanyar Ciutadans, principalment al al Barcelonès, al Baix Llobregat i al Vallès, on es van sumar 52.613 nous vots independentistes. Per tant, no tota l’abstenció era contrària a la independència i es indubtablement es pot créixer en aquests barris.\nCal afegir que si bé és cert que havia hagut històricament una abstenció diferencial, on es participava a les eleccions estatals però no a les catalanes, aquesta dinàmica s’ha trencat. La participació és igual que a la resta del territori (77%) i en 258 meses d’aquestes 640 fins i tot es supera el 80% de participació. Per tant, semblen acabar-se els arguments per fer una campanya com mai s’ha fet.\nCom més informació, millor\nHi ha més motius perquè els partits independentistes creixin en aquests barris més enllà del fet que tinguin un vot extremadament baix.\nHi ha una relació clara entre interès per la política, la informació que es té i el posicionament respecte l’estatus de Catalunya. Entre els que consideren que estan molt o bastant informats sobre la política, el 54% són independentistes, en contra, la majoria dels que es consideren que no estan gairebé o gens informats votarien en contra (54%).\nDades del darrer CEO (2ona onada de 2018)\nPer l’altra part, el 62% dels que estan interessats en la política votarien a favor, mentre els que no tenen interès votarien majoritàriament en contra (58%). Si el resultat es deu a que com més informació té la gent, més independentistes hi ha, no hi ha cap mena de dubte que caldria fer campanya; si es deu a que simplement a que molts dels que s’oposen a la independència no estan informats, també es motiu per fer campanya.\nExtrapolant pels votants dels partits, justament en els barris on l’independentisme treu menys d’un 20% del vot, trobem que estan fins a 7 punts menys informats que la mitjana catalana. El 43% dels que votarien en contra consideren que tenen poca o gens informació.\nUn home amb la pancarta ‘democràcia’ d’Òmnium Cultural durant el registre de la Guàrdia Civil a l’empresa Unipost de Terrassa / Norma Vidal\nUna nova estratègia d’entitats i partits\nEl fet de tenir poca informació, no significa que la població compri qualsevol discurs, sinó que té unes percepcions i es creu més a certs mitjans, partits o opinions, que no pas altres. Posar una parada un dia, amb arguments simples i marxar del barri no portarà a un canvi d’actitud per la majoria de la població.\nEl marge és gran en el discurs, més enllà d’augmentar la presència informativa d’entitats i partits. En gran part els partits no han volgut entrar en aquests feus i les entitats han centrat les activitats en reafirmar els convençuts (xerrades, sopars grocs, paradetes…), que difícilment porten a molta gent indecisa.\nCal la presència diària. Una de les critiques que es pot fer a l’independentisme és que més enllà de l’aprovació legislativa, en molts llocs no hi és. Si s’aprova una llei, com la de l’habitatge, que conclou que no es pot desnonar si no hi ha alternativa, si realment es vol mostrar la sobirania del Parlament de Catalunya, l’ANC tindria capacitat de mobilitzar 500 persones per evitar qualsevol desnonament en qualsevol lloc del país. És innegable i el mateix en molts altres aspectes. Si alguna cosa té el moviment independentista és una gran capacitat organitzadora, amb gent disposada a participar.\nEls partits no han tingut capacitat atreure aquests votants i potser caldria canalitzar-ho per les entitats. Un exemple seria l’alcalde socialista de Jun (Granada), que ha creat una administració oberta del consistori per les xarxes, on es pot avisar de qualsevol incidència. D’una proposta, a un tràmit a l’avís que hi ha un esvoranc.\nL’independentisme realment tindria la capacitat de crear una xarxa que canalitzés qualsevol problema cap als partits independentistes del consistori i que aquests donessin una resposta a la situació.\nEn aquest cas, el repte ja seria que els partits haurien de fer-ho millor que ningú, que estiguin allà, i que ajudin a acostar la gent al projecte i als partits. Fent-se notar dia a dia, estant al barri, més enllà de les noticies puntuals que arribin distorsionades de què és el projecte independentista.\nUn altre cas interessant per fer créixer el projecte sobiranista han estat les experiències de les confluències, radicalment republicanes i en favor de l’obediència catalana (o unilateralitat). Exemples serien Decidim Ripollet, primera força (34%) [a més d’ERC (7%) i CiU (6%)], gairebé el 50%, en canvi, el 21-D només van assolir les tres forces un 28%. Som Gramenet va ser segona força amb el 19%, Alternativa d’Esquerres per Badia – PA, 24 o Badalona en Comú, 18%.\nEn conjunt, al Vallès Occidental, gràcies a en gran part a anar lligat a les Candidatures Alternatives del Vallès, la CUP va passar de 6.146 (1,92%) el 2011, a 41.660 (11,44%) el 2015. Unes experiències, com en el cas de Badalona, es volen ampliar a altres formacions, com ERC. Molta gent s’ha acostat a aquestes formacions perquè són projectes municipalistes i alternatives de govern municipal, i pot ser un primer pas per acostar al republicanisme.\nEn altres circumstancies, també una llista unitària independentista pot ajudar a mobilitzar l’electorat, guanyar ajuntaments i permetre situar els independentistes en el centre de la política. En unes eleccions on la participació es va situar al 58% el 2015, si ho comparem amb les eleccions del 21-D (79%), més enllà d’ocupar el màxim espai possible, serà clau la participació. La fórmula que assolís una participació independentista similar al 21-D arrasaria en qualsevol municipi català.\nPerò, més enllà del discurs, una necessitat necessària és crear un projecte creïble. Molta gent no és independentista perquè no ho vol, però una gran part perquè no ho considera viable, i considera que només es pot aconseguir si canvia primer l’Estat.\nCal iniciar ja, el Fòrum Cívic Constituent, el procés constituent, el Consell de la República, recuperar la sobirania del Parlament protegint els diputats o les lleis suspeses, projectes viables que estiguin disposats a dur a terme per avançar, a la vegada mostrar si tenen la voluntat real de desobeir a l’Estat i als tribunals.\nCal demostrar que es pot fer República i es pot avançar. El creixement a partir de l’actitud de l’Estat i un autogovern collat té un límit, la base no s’eixampla fent simplement el mateix que s’ha fet. Sense una aposta clara pot semblar simplement una dilatació, sense estratègia, per evitar assumir riscos i sense una alternativa.


Detenen un lladre reincident per robar en 42 trasters i aparcaments de Girona - Empordà\nDetenen un lladre reincident per robar en 42 trasters i aparcaments de Girona\nEls Mossos d'Esquadra mantenen la investigació oberta i busquen els col·laboradors en els assalts de la ciutat\nEls delinqüents han actuat per diversos barris i s'han emportat objectes de valor, eines i bicicletes dels aparcaments\neva batlle. girona 13.01.2021 | 06:30\nEls Mossos d'Esquadra han detingut un lladre multireincident per robar en 42 trasters, aparcaments i vehicles de la ciutat de Girona. La policia manté la investigació oberta i busca els seus col·laboradors en els assalts.\nEl detingut compta amb antecedents per fets similars i és un veí de Girona, de 30 anys i nacionalitat marroquina. Se l'acusa de ser el presumpte autor de quaranta-dos delictes de robatori amb força a l'interior de trasters, tres delictes de robatori amb força a l'interior de pàrquings comunitaris i dos delictes de robatori amb força a l'interior de vehicles. El detingut va passar el dia 8 a disposició del jutjat d'instrucció en funcions de guàrdia de Girona i ha ingressat a presó provisional.\nEl cas més destacat en el qual està implicat aquest especialista en robatoris en trasters i vehicles, tal com va avançar Diari de Girona, és el del dia 25 de novembre. Un grup de lladres van entrar a robar en un aparcament comunitari de l'edifici conegut com les 100 Llars, que té accés pels carrers Rutlla, Joan Reglà i Baldiri Reixac. En aquesta ocasió van forçar les portes de quaranta-dos trasters, dels quals van sostreure bicicletes i eines, principalment. Per poder-hi accedir els lladres van forçar les portes i van donar un cop de peu per acabar-hi entrant.\nAquest cop en trasters és dels més importants que s'havia detectat fins llavors a la ciutat de Girona. Es dona el cas que en aquest mateix aparcament hi havia -com és normal- vehicles aparcats, però els lladres no van optar per obrir-ne cap ni forçar-ne els maleters a la recerca d'algun objecte de valor.\nLa situació que es va viure en aquest edifici de l'Eixample de Girona va ser molt rellevant per proximitat a les festes de Nadal i els Reis, ja que els lladres especialitzats aprofiten aquestes dates per entrar en trasters i garatges pensant que trobaran -passa sovint- els regals i, per tant, objectes sovint d'alt valor.\nEntre el 2018 i el 2019, per exemple, va haver-hi diversos robatoris en diferents barris de la ciutat on l'objecte més desitjat eren les bicicletes. Molts d'ells es van cometre per aquestes dates. Alguns edificis van patir uns 20 robatoris en només una nit. Els Mossos enguany per les mateixes dates han emès missatges a través de les xarxes alertant d'aquesta pràctica dels lladres durant les Festes.\nEl robatori en l'aparcament soterrat de l'edifici 100 Llars és el més rellevant pel gran nombre de trasters violentats, però el primer dels casos en què els Mossos han pogut vincular aquest lladre es remunta al 17 d'octubre. Aquest dia, entre les vuit del matí i les dues del vespre, van entrar en un aparcament comunitari situat al carrer Narcís Blanch de Girona. Algú va forçar la porta d'accés per a vianants i, un cop dins, va robar a l'interior de diversos vehicles per sostreure els objectes de valor.\nEl mateix lladre multireincident també se'l vincula amb un altre robatori en un aparcament de la ciutat. En aquest cas, els fets van tenir lloc entre els dies 24 i 25 de novembre. Concretament, els delinqüents van entrar a robar en un pàrquing comunitari del carrer Campcardós, a Can Gibert del Pla. Després de forçar la porta d'accés, van robar a l'interior d'un vehicle i també a dins de diversos trasters, d'on van sostreure quatre bicicletes i diversos objectes de valor.\nArran dels fets es va iniciar una investigació durant la qual els Mossos van determinar que els robatoris podien haver estat perpetrats per les mateixes persones. Les indagacions policials van portar a la detenció, el passat 7 de gener, d'un home presumptament relacionat amb els fets. La investigació continua oberta i no descarten noves detencions.


El nostre sistema educatiu està responent a les demandes d’un mercat de treball canviant? | Fundacio Bofill\nPublicacions i vídeos > El nostre sistema educatiu està responent a les demandes d’un mercat de treball canviant?\nEspai de debat sobre tendències en polítiques educatives internacionals on els autors presenten informes en un seminari tancat amb experts de l'àmbit educatiu català i en una conferència oberta. Al seminari de novembre del 2013 es presenten els resultats de l'enquesta internacional “The OECD Survey of Adult Skills” sobre les competències al llarg de la vida.\nAnalista sènior de la Direcció d’Educació de l’OCDE i autor de l'informe PIAAC.


Federació Catalana de Voleibol - Tenda Online FCVb - Equipació de voleibol - Material per voleibol - Notícies - Competicions Estatals - Victòria del CV Sant Cugat sobre el CV Sant Boi al duel català de Superlliga-2\nEl CV Sant Cugat va superar dissabte en el tie-break al CV Sant Boi en el partit corresponent a la segona volta de competició dins el Grup B de Superlliga-2 femenina. En un partit molt igualat com el de la primera volta en aquesta ocasió van ser les vallesanes qui van fer-se amb la victòria final per 3-2, igualant moltíssim la part alta de la taula classificatòria.\nL’equip dirigit per Rafa Ruiz va superar al CV Sant Boi després d’aixecar un 1-2 en contra en un partit marcat per l’emoció i la igualtat, repetint el gran partit viscut en la primera volta al Poliesportiu La Parellada. Els dos equips es jugaven gran part de les seves aspiracions per seguir a la part alta de la classificació. L'inici del partit va estar marcat per la igualtat amb els dos equips amb un treball defensiu molt bo que no deixaven puntuar a l'atac rival. Excepte el segon set, tots van ser molt igualats, decidint-se per petits detalls.\nEl CV Sant Boi va aconseguir dominar el partit per 1-2, gràcies a l’encert combinatiu entre Eva Montero i les seves centrals Cristina Borja i Bárbara Pérez-Albert, però el conjunt les vallesanes van aconseguir aturar el bon joc de les santboianes i amb un 25-23 van igualar el marcador. En el cinquè i definitiu set els dos equips van donat un recital de bon joc defensiu, on el bloqueig local va acabar marcant la diferència, amb la contribució inestimable de la jugadora juvenil Adriana Castelló, autora de 4 bloquejos.\nAmb la victòria del CV Sant Cugat s'iguala encara més la part alta de la classificació del grup B de la Superlliga Femenina 2, on VP Madrid lidera el grup amb 32 punts, seguit de ben a prop pels dos conjunts catalans, empatats a28 punts, però les santboianes amb un partit menys, i seguides pel Voley Ciutat Cide i l’Universidad de Granada, qui sumen 25 punts, en la lluita per assolir les quatre places que donen accés a la fase d’ascens a Superlliga-1.


Taboo: Artista convidat + Mambo Jambo + DJ Chino + Rachel Arieff\nLa sala Apolo s'enorgulleix de presentar Taboo, la primera nit dedicada al â€˜burlesque' a Barcelona, una nova mirada a aquest gènere inspirat en el vodevil. L'esperit â€˜burlesque' torna al Paral·lel, amb striptease, ball, humor i música en directe. La música en directe la posa la banda Mambo Jambo, amb un repertori conduit pel saxofonista Dani Nel·lo a a base de swing, blues i rock'n'roll, i la col·laboració de la cantant Myriam Swanson. I la cirereta de la nit la posa la presentadora, la hiperactiva Rachel Arieff i DJ Chino Crazy Legs, que s'encarregarà de la selecció musical. Podem esperar un artista convidat de 'burlesque' sorprenent i d'erotisme amb molta classe.


Esparreguera limita l'accés al mercat setmanal per guanyar seguretat - Regió7 :: El Diari de la Catalunya Central\nEsparreguera limita l'accés al mercat setmanal per guanyar seguretat\nredacció 24.10.2020 | 23:55\nEsparreguera limita l'accés al mercat setmanal per guanyar seguretat Regió7\nEl mercat no sedentari d'Esparreguera ha incorpora noves mesures de seguretat per a donar compliment a la limitació de l'aforament del 30%, tal com fixen les mesures especials aprovades per la Generalitat per a contenir la transmissió de la Covid-19 a tot Catalunya. El dijous es va posar en marxa un únic accés d'entrada al mercat, que es fa pel carrer de Sant Joan amb carrer de Sant Miquel, i un únic punt de sortida que es fa pel carrer de Barcelona, a l'alçada del carrer de La Passió.\nTambé es van incrementar les mesures d'higiene, amb dispensadors de gel hidroalcohòlic i control de temperatura en el punt d'accés. El nombre de parades no es veu afectat per les noves restriccions i, per tant, es mantindran totes en la seva ubicació habitual.\nEl mercat ambulant se celebrarà en el seu emplaçament usual, als carrers de Barcelona i de Sant Joan, però es delimita tot el circuit amb tanques i cintes i es controlarà l'accés, que només es podrà fer pel carrer de Sant Joan. A l'entrada i a la sortida hi ha dos controladors que vetllen perquè l'aforament no superi el 30%, és a dir, que com a màxim hi podran haver 270 persones usuàries de manera simultània dins del recinte. En el punt d'accés es fan controls de temperatura.


MEMORIAL SLOAN KETTERING CANCER CENTERSLOAN KETTERING INSTITUTE\nEl jurat destaca la contribució a la humanitat de Baselga, Massagué i Esteller\nMARIO MARTÍN MATAS Barcelona 23/07/2016 00:00\n651x366 Trio d’asos contra el càncer, Premi Internacional Catalunya Trio d’asos contra el càncer, Premi Internacional Catalunya\n“Que quedi clar que no se’ls reconeix per ser d’on són”, va subratllar ahir el president de la Generalitat, Carles Puigdemont. Acabava d’anunciar que el Premi Internacional Catalunya recaurà enguany en tres oncòlegs catalans: Josep Baselga, Manel Esteller i Joan Massagué. La novetat és doble: és el primer cop que el premi es dóna a tres persones a la vegada i també és la primera vegada que recau en catalans.\nFa una dècada es va reconèixer la tasca del bisbe Pere Casaldàliga, però el mateix Puigdemont va recordar que Casaldàliga se sent “legítimament” brasiler, perquè és el país on ha viscut la majoria de la seva vida i on ha desenvolupat la seva tasca en defensa dels menys afavorits. “Contradient la tradició, hem sigut capaços de reconeixe’ls”, va afegir el president sobre els premiats, conscient que l’elogi és més difícil d’obtenir en el lloc d’origen. En tot cas, el jurat del premi, que en les seves bases especifica que només s’atorga a persones vives que hagin contribuït a desenvolupar valors culturals, científics o humans “arreu del món”, va voler posar en evidència la “revolucionària” tasca en la recerca oncològica dels tres investigadors, coneguts arreu del món per la seva lluita contra el càncer. A més, va apuntar que Baselga, Esteller i Massagué han ajudat “extraordinàriament” a l’avenç de la biomedicina, amb un “fort i entusiasta compromís intel·lectual”, el “rigor científic” i la “dedicació i perseverança completes” com a bandera.\nLliurament a l’octubre\nEls tres, a la pràctica, fa anys que reben reconeixements a tots els nivells i són coneguts internacionalment. Per això no és casual que Baselga sigui el director del Memorial Sloan Kettering Cancer Center de Nova York i Massagué el director de l’Sloan Kettering Institute, una institució germana més centrada en la recerca bàsica. Això sí, tots dos van completar els seus estudis en universitats catalanes i continuen vinculats al país: Massagué a través de l’Institut de Recerca Biomèdica (IRB) i Baselga amb el Vall d’Hebron Institut d’Oncologia (VHIO). Esteller, també amb una àmplia experiència internacional, és una de les figures més visibles del programa de captació de talent Icrea ideat per la Generalitat, a més d’un dels representants més notables de l’Institut d’Investigació Biomèdica de Bellvitge (Idibell).\nTots tres rebran el guardó en una cerimònia que se celebrarà el 25d’octubre a la Generalitat, després de ser escollits entre 138 candidatures de 57 països. Les seves “aportacions rellevants a la humanitat” en la lluita contra el càncer, en paraules de Puigdemont, són un “orgull”. Hi ha un altre aspecte a destacar, i és que també són un símbol de la potència de la biomedicina a Catalunya, un país que capta més fons europeus i publica més articles científics del que li correspondria pel seu pes poblacional.\n“El moment és dolç. S’estan produint molts avenços”\n“Un reconeixement del teu propi país sempre és més difícil. La naturalesa humana fa que el teu entorn sigui més exigent que l’exterior”. Així valorava ahir Josep Baselga des de Nova York el guardó rebut, en una conversa telefònica en la qual també destacava que el llistat dels anteriors guanyadors del Premi Internacional Catalunya deixa clar que es tracta d’un guardó de gran importància. El fet que l’èxit provingui de casa, a més, li afegia “un valor emocional molt difícil d’igualar”.\nBaselga (Barcelona, 1959) té una dilatada trajectòria científica a cavall entre els Estats Units i Catalunya. Des del 2013 és el director mèdic del Memorial Sloan Kettering Cancer Center de Nova York, però ja l’any 1996 va fundar el Vall d’Hebron Institut d’Oncologia (VHIO), una feina que va compaginar des del 2010 amb un càrrec al Massachusetts General Hospital de Boston. Baselga ha centrat la seva carrera en l’estudi dels anticossos monoclonals, uns tractaments que han millorat la vida de milers de pacients. Ahir subratllava també la satisfacció de poder viure en primera línia un moment “molt dolç” científicament, en el qual els avenços es multipliquen. “Potser el premi més important per als que estem en aquest camp és veure que podem accelerar i augmentar la curació de vides” i, per tant, comprovar que la tasca científica dels investigadors que hi ha arreu del món aporta una esperança real i palpable a la població.\nBaselga també havia tingut l’oportunitat abans de parlar amb l’ARA de saludar Joan Massagué, l’altre dels tres premiats. “Ens veiem pràcticament cada dia i ja ens hem felicitat mútuament”, explicava, acostumats com estan a desenvolupar càrrecs directius en dues institucions germanes de Nova York. “És un plaer estar sempre en bona companyia. Compartim una visió i una passió, i això m’honora profundament”, responia quan se li preguntava pel fet de compartir el premi també amb Manel Esteller. Des de la satisfacció, gratitud i humilitat - humble, en anglès, és la paraula que li venia al cap per parlar dels sentiments que l’acompanyaven-, Baselga va posar en relleu també l’èxit global de la ciència i la biomedicina a Catalunya. “Possiblement els tres premiats som senzillament tres exemples d’aquesta comunitat científica puntera”, destacava.\n“Afortunadament no estem sols en la lluita contra el càncer”\nÉs un dels autors més citats en ciències biomèdiques i, per tant, també un dels més influents a nivell internacional. Ahir, però, també en conversa telefònica amb l’ARA des de Nova York, preferia subratllar que hi ha milers d’investigadors al món. “No és falsa modèstia dir que afortunadament no estem sols en la lluita contra el càncer i la metàstasi”, raonava. De fet, repassant el llistat d’altres guardonats en el passat amb el Premi Internacional Catalunya apuntava que Baselga, Esteller i ell mateix només són tres persones que han fet una feina “destacada”, però no única. “Desmond Tutu, Jane Goodall o Jimmy Carter. Això sí que són persones singulars que han fet coses realment singulars”, assegurava.\nL’investigador Joan Massagué (Barcelona, 1953) també ha fet als Estats Units la majoria de la seva carrera científica. Des del 2014 és el director de l’Sloan Kettering Institute de Nova York, un centre germà de la institució del doctor Baselga però més orientat a la recerca bàsica. La seva carrera s’ha centrat en el comportament cel·lular i la metàstasi del càncer, amb un treball clau per entendre els mecanismes que permeten detenir la proliferació cel·lular que dóna lloc a l’aparició de tumors. Recentment el seu equip ha sigut capaç de descriure l’existència de cèl·lules metastàtiques latents, capaces d’amagar-se durant anys. Els seus estudis, a la pràctica, han permès obrir noves possibilitats d’investigació i de tractament.\n“Cada premi té un missatge i un valor diferent. Cada un té una simbologia humana, però sí que passa que quan s’identifica una persona com a destacada existeix una tendència a reidentificar-la diverses vegades”, afegia sobre el guardó que rebrà oficialment a l’octubre. Per això, considerava que el premi més aviat havia volgut destacar “alguna cosa especial” i “diferent”, atès que fins ara no havia premiat mai tres persones alhora, tampoc catalans. La satisfacció, però, era igualment àmplia: “Això és un reconeixement a la feina dels científics, que actuen amb el suport de tota la societat en aquesta gran batalla històrica contra el càncer”, explicava. Massagué, un dels fundadors en el seu dia de l’Institut de Recerca Biomèdica (IRB) de Barcelona, es declarava ahir “molt honorat i estimulat” per continuar endavant en aquesta guerra contra el càncer.


Alumnat de 4t d'ESO i 1r de batxillerat va a veure Frankenstein al TNC i visita el Born i la Ciutadella\nDimecres dia 21 de març l'alumnat de 4t d'ESO i 1r de batxillerat va fer una sortida a Barcelona per veure l'adaptació teatral de la novel·la Frankenstein, al Teatre Nacional de Catalunya, i visitar el centre cultural el Born i la Ciutadella.\nAl matí, van veure la història del monstre a qui, l'any 1818, Mary Shelley va donar vida i va esdevenir un mite de la nova societat contemporània, abocada a un replantejament de les construccions d'identitat en un nou món marcat per la industrialització. La història que, dos-cents anys després, la directora Carme Portaceli ha portat a escena, amb dramatúrgia de Guillem Morales, amb la intenció d'indagar en els territoris més tenebrosos de la humanitat. El clàssic de Mary Shelley mostra, encara avui, les tenebres d'una societat incapaç d'assumir la diferència.\nA la tarda, van fer una ruta pel Born i la Ciutadella per veure l'impacte de la Revolució Industrial en el teixit urbà i per descobrir les circumstàncies històriques i urbanístiques que van determinar el creixement de Barcelona des de començaments del segle XVIII fins a finals del segle XIX.


Ajuts al lloguer per a joves (RBE)\nEts a: Inici > Vilanova tema a tema > Urbanisme i habitatge > Oficina Local d'Habitatge > Ajuts > Ajuts al lloguer per a joves (RBE)\nDes de l'1 de gener de 2012 ja no es poden presentar noves sol·licituds de RBE, ja que el Reial Decret 1472/2007 pel que es regula la renda bàsica d'emancipació dels joves ha quedat derogat pel Reial Decret-llei 20/2011, de 30 de desembre. Ara bé, el text derogatori recull expressament que les persones beneficiàries que tinguin reconeguda la RBE continuaran tenint-ne dret en les condicions establertes i d'acord amb els termes de la resolució.\nEn virtut de l'article 36 del Reial Decret-llei 20/2012, de 30 de juliol, les condicions establertes en la resolució del reconeixement del dret a la renda bàsica d'emancipació han estat modificades. A partir d'agost de 2012, la quantia mensual de l'ajut serà de 147 euros mensuals, dividits entre el nombre de titulars del contracte de lloguer.\nTrobareu més informació referent a la RBE al web de la Generalitat de Catalunya.


Riell Bulevard: VIDEOPOST 9: Sor Encarnación\nAlguns blogs malintencionats s'entesten a afirmar que les monges, aquestes germanes dedicades desinteressadament a fer el bé arreu del món, són també sospitoses d'haver comès actes de pederàstia. Quina blasfèmia!\nEls de Riell Bulevard, en el nostre afany de divulgació i de recerca de la veritat, hem regirat cel i terra -i potser també algun racó de l'infern- fins a trobar el testimoni definitiu que contradiu el que afirmen aquestes males llengües. Sor Encaración exemplifica, per sí mateixa, la puresa d'ànima d'aquestes dones devotes, incapaces de fer tals pecats. No en queda cap dubte. Pel valor documental del video, menystenim les seves deficiències tècniques que, d'altra banda, no limiten la seva vàlua.\nPublicat per Unknown a 16:31\nClidice 8 d’abril de 2010, a les 16:52\ncaxis! no ho puc escoltar ara! :D al vespre a casa germana ^^\nGalderich 8 d’abril de 2010, a les 16:54\nHa, ha... la Clídice sense poder-ho escoltar.\nNomés he trobat a faltar el tancament de la filmadora per part de l'actriu i la dedicatòria que li feu al Jordi Cirach de l'"Imperdible de l'ànima" de la monja! Segur que li agrada el detallet!\nLluís Bosch 8 d’abril de 2010, a les 17:08\nTinc un vague record de Sor Encarna, com les imatges residuals dels somnis. No sé si ara, com hipnotitzat, descobriré que vaig tenir relacions amb una monja (o ella amb mi), víctima de l'instint pecador. M'estranya, perquè sempre he anat a escoles laiques. Però els camins del Senyor són enrevessats, i el propi Senyor és força malparit. Es pot ser malparit i alhora no ser?\nJoan Alcaraz 8 d’abril de 2010, a les 19:41\nQuina és aquesta religió, que hi ingresso ràpid ràpid?\nMentrestant, em dedicaré a la pregària.\nClidice 8 d’abril de 2010, a les 20:10\nacabo de veure el vídeo i m'he quedat terriblement trasbalsada. La germana Consolación va abusar durant un període llarg de temps de la millor amiga de la meva mare i, justament, la feia quedar a l'hora del pati. Es tancava amb ella a la classe.\nNo només va destruir la vida d'aquella nena, sinó que la meva mare durant molts anys es va sentir culpable d'haver-ho vist. Quan, qui mereixia càstig no el va tenir mai.\nLa nena que va sofrir abusos per part d'aquesta monja mai va aconseguir tenir una relació normal amb ningú, mai va conèixer el plaer. L'ablació de clítoris també pot ser mental i la nostra cultura en sap molt d'això.\nAlberich 8 d’abril de 2010, a les 20:26\nOstres!...Haurieu d'haver posat una monja menys afavorida...Més monja, vaja!\nLa meva solidaritat amb la Clidice i l'amiga de la seva mare. Es cert que quan es parla de religió, sembla que les monges no hi siguin...I "haberlas haylas".\nErnesto Niebla 8 d’abril de 2010, a les 20:59\nM'he quedat esmaperdut després de certes declaracions. Òndia amb sor Encarnación quina "pàjara" està feta.\nJoan Alcaraz 8 d’abril de 2010, a les 23:51\nHe posat Sor Eulàlia quan havia d'haver posat Sor Encarnación. "Tanto monta", en aquest cas.\nAh!, i aprofito per lamentar el que explica la Clidice. Que no m'estranya gens, la qual cosa no vol dir, necessàriament, que totes les monges siguin igual.\nEstranyes dones, en tot cas. I contradictòries, si més no.\nTot i que jo, personalment, guardi un bon record d'una jove monja carmelita, la germana Maria, que m'ensenyava literatura a COU a començaments dels anys 70. Anava a Terrassa a un col·legi d'escolapis -també en guardo bon record, les coses com siguin- i van fer una mena de conveni de cara a aquell curs.\nI, perquè quedi clar, la gran majoria del professorat era seglar, amb alguna excepció.\nUnknown 9 d’abril de 2010, a les 9:40\nSi anem a les històries concretes, tots els abusos de tota mena fan posar la pell de gallina. En el cas d'abusos a infants encara més, perquè no tenen els mecanismes de defensa que tenim els adults. I que els marquen per sempre, com ens ha il·lustrat la Clidice. Molts dels casos de pederàstia són provocats per persones properes al nens i nenes: pares, mares, tiets, tietes... o en els casos que estan sortin a la llum ara els capellans (i monges). Tots són casos terribles i que sacsegen profundament, siguin nens o nenes els afectats.\nFRANCESC PUIGCARBÓ 9 d’abril de 2010, a les 13:10\nai! sor Encarnación és una monja com cal, i ja se sap (els que tenim una certa edat ho sabem), que les monges van pels carrers menjant taronges mentre que els capellans mengen un tros de pa. Observaràs que et contesto els comentaris teus amb un dia de retard, és el que necessito per pair el fort impacte visual dels videus, com el de Sor Encarnación d'ahir.


Antena 3 convida a jugar\nEstrena ‘Juego de juegos’, un concurs creat per Ellen DeGeneres i que presentarà Sílvia Abril\nSílvia Abril presenta aquest programa, que adapta un format nord-americà que ha popularitzat la presentadora Ellen DeGeneres. ATRESMEDIA\nBarcelonaUn monstre gegant que es cruspeix el concursant si li arrenca la dent que no toca, una piràmide plena d’oli que cal escalar fins al capdamunt, unes enormes rentadores que s’han d’omplir després de creuar un camí inundat d’escuma, paraigües que quan s’obren et deixen xop, i tot tipus de substàncies destinades a deixar els participants fets un cromo, des de pintura fins a farina, nata o pasta de dents. Tots aquests elements, i molts altres, estaran presents al plató de Juego de juegos, un concurs que Antena 3 estrena avui a les 22.10 h i amb el qual el canal d’Atresmedia intentarà mantenir el lideratge de les nits de divendres que li garantia fins ara Tu cara me suena.\nEl nou programa, que serà presentat per Sílvia Abril, té ben poc a veure amb el concurs d’imitacions musicals, però tots dos parteixen de la mateixa base: oferir entreteniment de gran format per a tots els públics i amb sentit de l’humor. En el cas de Juego de juegos, ho fa a partir de diverses proves que combinaran la destresa física i els coneixements, i en les quals els concursants s’arriscaran a patir tot tipus de calamitats orientades a provocar riallades a l’altra banda de la pantalla. “Hi ha una mica de tot. És un concurs per a persones molt completes”, diu Abril, que destaca que en alguns jocs serà més útil la musculatura i en d’altres la matèria grisa. “Les proves són meravelloses, espectaculars i molt divertides: hi haurà moltes patacades, es mullarà molta gent, embrutarem els concursants tant com puguem i farem que la gent de casa s’ho passi molt bé”, promet la presentadora.\nJuego de juegos s’estructurarà en tres fases. Per a la primera hi haurà un catàleg d’una desena de proves, de les quals en cada entrega se’n veuran sis. En un dels jocs, per exemple, els concursants hauran de respondre a les preguntes que se’ls formulin suspesos d’un arnés que els catapultarà cap al sostre del plató (i els eliminarà automàticament) en el moment que cometin el tercer error. En un altre hauran d’endevinar la paraula que intenta descriure’ls un company, amb el risc de ser ruixats amb pintura si s’equivoquen. Ser el primer a arribar a dalt d’unes escales relliscoses o fer entrar unes pilotes al forat corresponent mentre els rivals intenten fer-los caure són altres dels possibles reptes que es trobaran els participants en aquesta primera ronda del concurs. A cada joc hi competirà un grup de persones diferents, i només la guanyadora de la prova aconseguirà la classificació per a la segona fase, en la qual s’enfrontaran, doncs, sis concursants.\nEn aquest segon tram del concurs hi haurà dues proves fixes. La primera és una espècie de joc de les cadires a cegues, en què els participants, amb els ulls tapats, hauran de ballar fins que s’acabi la música. A partir d’aquell moment començaran a aparèixer del terra uns tamborets que hauran de localitzar a les palpentes. Els quatre que aconsegueixin asseure-s’hi podran continuar jugant, però abans d’arribar a la final encara hauran de superar un últim obstacle, consistent en una bateria de preguntes que hauran de respondre des de dalt d’una plataforma situada a deu metres d’altura. Al primer error, cauran i quedaran eliminats.\nL’únic supervivent d’aquesta segona fase jugarà llavors per aconseguir un premi de fins a 50.000 euros. Per endur-se’ls haurà d’identificar, en un màxim de 30 segons, les cares de deu personatges. El valor del xec que s’emportarà cap a casa dependrà de quants d’aquests noms hagi estat capaç de dir abans que s’acabi el temps.\nCreat per Ellen DeGeneres\nJuego de juegos és l’adaptació de Game of games, un format creat per l’actriu i presentadora nord-americana Ellen DeGeneres, que ella mateixa condueix a la cadena NBC. DeGeneres també produeix el programa als Estats Units a través de la seva productora, A Very Good Production, participada per Warner Bros ITVP, la companyia responsable de l’adaptació d’Atresmedia.\nGame of games es va estrenar el desembre del 2017, i actualment es troba a la meitat de la segona temporada. L’estrena va superar els 9 milions d’espectadors, i tot i que les xifres han anat baixant progressivament (els últims capítols s’han situat al voltant dels 7 milions) la cadena li ha renovat la confiança i a mitjans de gener li va atorgar una tercera temporada. Abans d’arribar a Espanya, el programa s’ha emès també a Alemanya i a Austràlia, i properament debutarà a Mèxic i a Hongria. Per a Sílvia Abril, haver estat escollida per presentar-ne la versió espanyola és “un regal caigut del cel”, ja que es tracta d’“un programa familiar molt divertit”.\nAl llarg de la seva carrera, l’actriu catalana ha estat molt vinculada a Antena 3, des que hi va debutar el 2003 de la mà d’ Homo zapping : després d’haver treballat en diversos programes d’Andreu Buenafuente, tant en aquest canal com a La Sexta, i a l’espai d’humor Me resbala, la temporada 2015-2016 va ser concursant de Tu cara me suena. Les seves últimes col·laboracions amb la cadena van ser al fallit La noche de Rober, amb què Antena 3 va intentar omplir el prime time del divendres durant el tram final de la temporada passada.\nEl 2015, el canal d’Atresmedia va trobar en Tu cara me suena una carta infal·lible per competir en aquesta franja, però fins ara no li ha trobat cap relleu prou potent per als mesos en què el concurs descansa. A banda de La noche de Rober (que va ser cancel·lat després de sis entregues que no van arribar al 10% de quota de pantalla), els dos últims anys ho ha provat amb el concurs de proves físiques Ninja Warrior, que en principi tornarà a la primavera malgrat que la segona temporada es va quedar amb un 11,5%. Abans de descobrir el filó de Tu cara me suena, la cadena havia programat a la nit dels divendres altres formats d’entreteniment familiar, com els concursos Avanti i Increíbles, el gran desafío o els espais d’humor Me resbala i Los viernes al show. Alguns van funcionar millor que altres, però cap no va aconseguir quallar. Aquest és el repte que té ara Sílvia Abril amb Juego de juegos, que s’haurà d’enfrontar a un nou competidor: avui mateix, La 1 estrena La mejor canción jamás cantada, amb el qual la cadena pública aspira a revalidar l’èxit d’ Operación Triunfo.


Quants diners puc estalviar instal·lant panells solars? - Gilabert Miró\nQuants diners puc estalviar instal·lant panells solars?\nEstem vivint un període on a causa de diverses circumstàncies la tarifa de la llum no fa més que encarir-se.\nAra més que mai, se’ns planteja la necessitat de buscar alternatives a les companyies elèctriques i no pagar cada vegada més a final de mes.\nLa instal·lació de plaques solars per aconseguir autoconsum energètic agafa cada vegada més força i es planteja com una alternativa més econòmica i més neta. De fet, cada vegada son més presents a les teulades de moltes cases.\nFem servir un recurs natural i il·limitat com és la llum del Sol per generar la nostra energia.\nSegurament tindràs dubtes sobre el cost que comporta aquest tipus d’instal·lacions i l’estalvi que podràs gaudir, però si apostes pels panells d’energia solar fotovoltaica apostes per l’estalvi.\nQuant costa instal·lar plaques solars?\nEl preu de la instal·lació de plaques solars depèn de diferents factors, com ara el tipus d’habitatge o l’orientació de la teulada.\nEls panells solars tenen una vida útil de 25 anys, i en uns 6-8 anys la instal·lació ja quedaria amortitzada\nQuant puc estalviar a la factura de la llum?\nLa quantitat de diners que pots estalviar al tenir una instal·lació fotovoltaica depèn de diversos factors, com els vostres hàbits de consum, la ubicació de la casa o l’oferta que acabis escollint.\nEs pot aconseguir un estalvi anual d’entre el 50% i 70% en la nostra factura de llum. Si ho traslladem a euros, suposa uns 700 euros d’estalvi a l’any.\nEls factors que faran variar l’estalvi són principalment els següents:\nAprofitar la producció d’energia solar durant les hores de màxima generació (9:00h a 17:00h)\nÉs convenient revisar la tarifa elèctrica contractada per ajustar-la al màxim a les noves necessitats. Per exemple, si durant el dia utilitzem l’energia solar, seria recomanable contractar una tarifa amb discriminació horària que permeti pagar menys durant les hores nocturnes.\nRealitzar manteniment preventiu que permeti tenir la instal·lació en òptimes condicions i aprofitar a el màxim el rendiment de les plaques.\nRealitzar una instal·lació amb materials de qualitat ha d’assegurar el rendiment i durada de la nostra instal·lació de plaques solars.\nSi estàs buscant una empresa d’instal·lació de plaques solars a Tarragona. No ho dubtis, des Gilabert Miró estem a la teva disposició per ajudar-vos en tot el procés, tant en l’estudi de viabilitat, com la instal·lació i manteniment de panells fotovoltacios al teu habitatge en tota la província de Tarragona, treballant en poblacions com Tarragona, Reus , el Vendrell, Cambrils, Tortosa, Salou, Calafell, Valls, Vila-seca, Amposta, Torredembarra, Sant Carles de la Ràpita, Cunit, Mont-roig, Deltebre, Alcanar, Roquetes, Montblanc.\nArxius Escollir mes April 2022 March 2022 February 2022 December 2021 November 2021 September 2021 August 2021 April 2021 March 2021 February 2021 October 2020 September 2020 July 2020 June 2020 May 2020 April 2020 March 2020 February 2020 October 2019 August 2019 July 2019 June 2019 May 2019 April 2019 March 2019 February 2019 January 2019 December 2018 November 2018 October 2018 July 2018 June 2018 April 2018 March 2018 January 2018 December 2017 October 2017 September 2017 August 2017 November 2016 October 2016


FEAC – Matem la creativitat dels nostres fills o alumnes? – Salesians Sant Vicenç dels Horts\nFEAC – Matem la creativitat dels nostres fills o alumnes?\nPublicat el 1 de Desembre de 2015 10 de Febrer de 2016 per admin\nT'has preguntat mai com influeix la creativitat en el benestar i desenvolupament del teu/va fill/a o alumne/a? Creus que es pot entrenar la creativitat?\nPer a l’equip de FEAC, la primera trobada d’aquest curs 15/16 va ser una experiència ben positiva d’intercanvi i formació compartida. Us convidem amb aquest missatge a repetir experiència, ara amb un tema que l’escola vol potenciar i en el que volem trobar camins de treball compartit amb vosaltres: “Com educar la creativitat?"\nSerà demà 2 de desembre a les 19h (clica imatge per a + info)\nSi hi estàs interessat i no vas venir a la primera sessió FEAC, no dubtis a inscriure't al BLOG FEAC!\nParaLA ParaLiSí – Campanya de Nadal 2015 →


CAT ESTETICA - Hotel Balneario Prats, Caldes de Malavella, Girona WEB OFICIAL\n"ESTÈTICA: TRACTAMENTS FACIALS"\nTractament corporal i facial per hidratar i nodrir la pell, amb efecte antioxidant, antidepressiu i remineralitzant. Ideal per a pells deshidratades.\nTractament corporal i facial per hidratar i nodrir la pell, amb efecte anticel·lulític i drenant. Ideal per a persones amb cel·lulitis o pell de taronja.\nTractament destinat a persones amb problemes circulatoris a les cames, varius, trencaments capil·lars o simplement pesadesa a les cames.\nPeeling corporal amb massatge hidratant\nTractament corporal que inclou bany de bombolles, peeling i massatge hidratant. Indicat per a eliminar cèl·lules mortes i hidratar la pell.\nPeeling corporal personalitzat\nTractament d'exfoliació corporal de cèl·lules mortes. Activa la circulació i renova la pell deixant-la llisa i suau.\nEmbolcall d'algues: Recobriment corporal d'algues amb aigua termal que afavoreix l'eliminació de toxines. De propietats anticel·lulítiques, aportant vitamines i oligoelements marins a la pell.\nEmbolcall d'argila: Recobriment facial i corporal d'argila amb aigua termal que aporta minerals a la pell. A més de ser antiinflamatori i relaxant, és ideal per psoriasi, èczemes, acne i cicatrius, etc..\nEmbolcall de mirra: Recobriment corporal de mirra amb aigua termal amb propietats antisèptiques i relaxants d'efecte exfoliant.\nRecobriment facial i corporal d'argila amb aigua termal que aporta minerals a la pell. A més de ser antiinflamatori i relaxant, és ideal per psoriasi, èczemes, acne i cicatrius, etc.\nCames senceres : 28€\nMitges cames: 20€\nRegió corporal adicional: 10€\nEs tracta d’una neteja de cutis en profunditat, indicada per tot tipus de pell. Consisteix en l'exfoliació, l'extracció de barbs, comèdons i la nutrició i hidratació de la pell.\nEl “Lífting Japonès” és un massatge facial intens i profund que tonifica la musculatura, augmenta la circulació de la pell, l'eliminació de toxines i hidrata la pell. Indicat especialment per a teràpia de rejoveniment i per a tractament o prevenció de pells envellides, amb falta de lluminositat, arrugues o taques.\nTractament facial amb contorn d’ulls\nMassatge indicat per a persones amb línies d’expressió i arrugues marcades, bosses sota els ulls i cansament ocular. Es complementa amb pegats de col·lagen que ajuden a mitigar les línies de l’expressió i tonifiquen aquelles zones que tendeixen a perdre elasticitat.\nTractament antiedat personalitzat:\nTractament personalitzat segons la seva tipologia de pell per millorar l'aparença facial, proporcionar una hidratació immediata i contribuir a crear un aspecte més radiant. La pell adquireix fermesa i llisor, alhora que desprèn més lluminositat i vitalitat.\nTractament hidratant per a tot tipus de pells. Els principis actius Bio ajuden a hidratar i il·luminar la pell .


IB3 | PIMEM alerta dels perills de la deslocalització de Majorica\nPortada > economia > PIMEM alerta dels perills de la deslocalització de Majorica\nLa Federació de la petita i mitjana empresa de Mallorca (Pimem) ha sol·licitat aquest diumenge que l’oferta per a Majorica passi per evitar la deslocalització de l’empresa, mantenir el nombre màxim de llocs de treball i mostrar sensibilitat pel que la marca representa.\nPIMEM ha demanat un esforç especial a les parts implicades en el futur de Majorica perquè es considera “indispensable” que les ofertes per a l’empresa compleixin, almanco, tres requisits: “mantenir el màxim nombre de llocs de treball, mantenir la producció a Manacor i que se doni prioritat a inversors mallorquins amb coneixement i sensibilitat sobre el que representa la marca per a Manacor i Mallorca en general”.\nEl president de Pimem, Jordi Mora, ha assegurat que la situació “és un nou toc d’atenció a l’economia balear que, de continuar perdent teixit industrial i de no bolcar més esforços a ajudar a la indústria, el futur de Mallorca quedarà encara més condicionat a les fluctuacions del sector turístic amb el que això comporta de risc”.\nTant la Federació a nivell de Mallorca com la mateixa delegació de Manacor de Pimem han considerat un veritable cop a la indústria de la capital del Llevant la possibilitat que es produeixi el tancament de la producció de la fàbrica Majorica.\nSobre aquest tema, el president de la patronal a Manacor, Mateu Català, ha recordat que “es tracta de l’empresa més mítica i productiva de la ciutat i que va ser veritable centre d’acolliment laboral per a moltes dones que deixaven el camp, arribant-se a dir que a cada casa hi havia una perlera”.\nMajorica dona treball a unes 300 persones i des de la seva fundació l’any 1890 ha estat, segons el president de l’Associació d’Empreses de Productors de Balears (Aepib), Biel Huguet, “un referent de marca amb molta capacitat productiva i forta generació i manteniment de llocs de treball”.\nPer a Huguet, “mantenir aquesta estructura durant tants anys, malgrat les adversitats i notícies negatives que arribaven, només demostra que es tenen bons fonaments empresarials i comercials i s’hauria d’aprofitar al màxim la seva experiència i coneixement per garantir la seva permanència a Manacor i viabilitat com a indústria referent”.\nEls sindicats vetllaran per garantir el màxim de llocs de feina en la compravenda de Majòrica\nEl jutge autoritza la venda de Majorica